See protsess oli selges vastuolus olukorraga Rootsis, kus talupojad olid vabad ja esindatud ka Rootsi riigipäeval. Rootsi kuningad tegid algusest peale katseid muuta riigimaadel elavate talupoegade olukorda ka meretagustes provintsides; neis üritustes on nähtud isegi kavatsust luua Eesti- ja Liivimaalegi Rootsi  eeskujul vabatalupoegade kiht, millest kujunenuks keskvõimu tugi vastukaaluks väheusaldusväärsele aadlile. Kuid kaugel asuva keskvõimu katsed talurahva seisundit muuta põrkusid kohaliku aadli vastuseisule. Lisaks kahanes riigi maavalduse vähenemisega ka vahetu motivatsioon talupoja õigusliku seisundi parandamiseks.